Gjenopptakelseskommisjonen vurderer gammel Jensen-sak på nytt
ARTIKKELEN ER OVER FEM ÅR GAMMEL Den såkalte flydroppsaken, som politileder Eirik Jensen ledet etterforskningen av, ble begjært gjenopptatt i oktober i fjor, skriver Aftenposten. En mann som i 1993 ble tatt i en aksjon ledet av politioverbetjent Jensen, hevdet i høst at han ble lokket i en felle av investor Gjermund Cappelen. Cappelen, som har erkjent innførsel av enorme mengder hasj til Norge, har hevdet Jensen over flere år har fått penger for å hjelpe ham med smuglingen. - Ulovlig politiprovokatør En rekke personer ble i denne saken dømt for innførsel av store mengder amfetamin fra Nederland til Sørlandet med småfly. Mannen som nå retter anklager mot Cappelen, var en av hovedmennene. - Han mener at han etter domfellelsen har fått opplysninger som gjør at han mener seg utsatt for en ulovlig politiprovokatør, sier mannens advokat Bjørn Haugen til Aftenposten. Innhenter dokumenter Cappelens forsvarer kan ikke kommentere beskyldningene. Det kan heller ikke forsvareren til Jensen, som har avvist blankt påstandene som er kommet mot ham siden han ble pågrepet og siktet for korrupsjon mandag denne uken. I henhold til norsk rettspraksis kan man ikke straffes dersom man provoseres av politiet til å begå en forbrytelse. Gjenopptakelseskommisjonen er i ferd med å innhente straffesaksdokumentene fra politiet for å vurdere om hvorvidt saken skal granskes videre.
En større narkotikasak rullet opp av korrupsjonssiktede Eirik Jensen i 1993, er til behandling i Gjenopptakelseskommisjonen etter påstander om at den nå narkosiktede investoren (47) opptrådte som provokatør på politiets vegne.